ঘটনাস্থল: রাজধানীর খিলগাঁও থানার উত্তর গোড়ানের সিপাহীবাগ মদনগলির ২৬৯ নম্বর ৫তলা বাড়ির মালিক আবুল বাসার। ৫ম তলার দুটি ফ্ল্যাট টিনশেড। উত্তরপাশের ফ্ল্যাটে চারটি রুম। বাড়ির দায়িত্বপ্রাপ্ত বশির আহম্মেদ বলেছেন, ২৭শে জুলাই সকালে ১০ হাজার টাকা চুক্তিতে ভাড়া নেয় রাজীব। ৫ হাজার টাকা অগ্রিম দেয়। এরপর দিনই হালিমা ইয়াসমিন ও জেনিফাকে বাসায় নিয়ে আসে।  প্রতিবেশীদের বর্ণনা: তৃতীয় তলার ভাড়াটিয়া বাড়ি মালিকের ভগ্নি জোসনা বিন তেনু বলেন, ২রা আগস্ট ভোরে আমার খালাত ভাই সোহেলের কাছে হালিমা এসে ২০০ টাকা ধার চায়। সে সময় হালিমা অস্বাভাবিক ছিল। সোহেল জানতে চায়, টাকা দিয়ে কি হবে? হালিমা বলেছিল, আমার স্বামী বাসায় নেই। মোবাইলে ফ্লেক্সি করবো। সোহেল টাকা না দিলে চলে যায় হালিমা। বাড়ির দায়িত্বপ্রাপ্ত বশির আহম্মেদ বলেন, মঙ্গলবার পাঁচতলার জানালায় হালিমাকে দেখার পর রাতে তার কাছে ভাড়ার জন্য যাই। হালিমা বলে আমার স্বামী (রাজীব) বাসায় নেই। তিনি এলেই ভাড়া  দেয়া হবে। ওই রাতে ১১টার দিকে হালিমা একটি ব্যাগ নিয়ে বের হয়ে যাওয়ার সময় বাড়ির লোকজন তাকে আটকায়। এরপর দিন সকালে ফ্ল্যাটে বৈদ্যুতিক কাজের জন্য গেলে জানালার বাইরে থেকে তীব্র দুর্গন্ধ পাওয়া যায়। বশির বলেন, আমি গ্রিলে উঁকি মেরে একটি বাচ্চার হাত দেখতে পাই। এর পরই পুলিশকে খবর দেয়া হয়। রং মিস্ত্রী আবদুল জলিল বলেন, এখানে রঙের কাজ করছি। ২৭শে জুলাই দুপুরে হালিমাকে আসতে দেখি। ২রা আগস্ট হালিমার ফ্ল্যাটে রান্না ঘরে রং করতে গিয়ে প্রচণ্ড গন্ধ পাই। এ নিয়ে হালিমাকে প্রশ্ন করলে সে বলে ইঁদুর মরেছে। আমরা দুর্গন্ধের জন্য কাজ না করে  চলে আসি।